Ove Christensen stopper med øjeblikkelig virkning som cheftræner i superligaklubben Viborg FF. Det oplyser klubben fredag. Det er en knæskade, der afholder den tidligere træner for FC Hjørring, Ove Christensen, fra at løse sine arbejdsopgaver, fortæller klubben på sin hjemmeside. Det var Viborgs FF's klublæge, Michael Væsel, der måtte give Ove Christensen den triste dom. - Cheftræner Ove Christensen har gennem de sidste fire-fem måneder haft problemer med sit knæ. De første måneder har vi kunnet styre problemerne, men den sidste måned har problemet været af en sådan karakter, at vi har været nødt at undersøge tingene mere indgående, fortæller Michael Væsel. Det har her vist sig, at Ove Christensen har en alvorlig knæskade med mange smerter og funktionsindskrænkning til følge. En del af knoglen under det ledbærende brusk er gået i stykker, og det har medført udtalt væskedannelse i og omkring knæet. Viborg har endnu ikke meldt noget ud med hensyn til en afløser for Ove Christensen. /ritzau/

Opsummering:
Knæproblemer gør, at nordjyske Ove Christensen må stoppe som cheftræner i Viborg FF.